《花县霞觞八景为王明府赋 其八 玉京芝草》
明代·李孙宸

金庭表临海，华芝产其阳。覆云纷五色，浥露炫九光。

何当辟火粒，采拾随风翔。仙人字远游，寄语王家郎。

服食理无误，携手入紫房。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。